Tað kann vera vandamikið at klintra ella spæla í súkkluhjálmi, tí hann kann verða fastur. Tí skal hjálmurin takast av, tá liðugt er at súkkla. Hjálmnýtsla Donsk kanning frá 2011 vísir, at 87% av børnunum millum 6 og 9 ár nýta súkkluhjálm. Talið lækkar niður í 65%, tá børnini eru 10-12 ár. Í norskari kanning frá 2013 sæst, at 75% av børnum undir 12 ár nýta súkkluhjálm, meðan talið lækkar heilt niður í 36% hjá teim 12-17 ára gomlu. Í Føroyum eru eingi samsvarandi hagtøl, men hugsandi er, at myndin er hin sama her, og at nýtslan lækkar við aldrinum. Føroyar vóru partur av norðurlendskari kanning um ferðslu í 2010. Kanningin vísti, at 64% av teimum, sum súkkla í Føroyum, ikki nýta hjálm, 21% nýta hjálm av og á og 15% nýta altíð hjálm. Fyrivarni verður tikið við úrslitinum, tí 70% av teimum spurdu súkklaðu ikki, og færri enn 5% súkklaðu hvønn dag. Orsøkirnar til, at fólk ikki nýta súkkluhjálm, eru millum annað: Tey siga seg ongan eiga Tey siga seg súkkla nóg varliga Tey halda, at tað sær býtt út at súkkla í hjálmi